|  |
| --- |
| PRITARTA |
| Klaipėdos miesto savivaldybės |
| tarybos 2016 m. balandžio 21 d. |
| sprendimu Nr. T1-139 |

**KLAIPĖDOS MIESTO SAVIVALDYBĖS MERO 2015 METŲ VEIKLOS**

**ATASKAITA**

Mieli klaipėdiečiai, gerbiami Klaipėdos miesto savivaldybės tarybos nariai,

2015 m. įvykus rinkimams į vietos savivaldą, pirmą kartą nepriklausomybę atkūrusioje Lietuvoje miestų ir rajonų merai buvo išrinkti tiesioginių rinkimų principu. Įveikęs net dešimt rinkimų maratone Klaipėdos mieste dalyvavusių pretendentų, klaipėdiečių buvau išrinktas Klaipėdos miesto savivaldybės meru ir balandžio 14 d. prasidėjo antroji mano kadencija, už kurią Klaipėdos miesto bendruomenei bei Klaipėdos miesto savivaldybės tarybai (toliau – Taryba) teikiu savo veiklos ataskaitą. Ir nors formaliai 2015 metais naujoji mero kadencija apėmė tik kiek daugiau nei aštuonis mėnesius, visgi, įvertindamas tai, kad tai jau antroji mano, kaip Klaipėdos miesto mero, kadencija, ir tai, kad daugelio darbų esama tęstinių, apžvelgdamas pagrindinius Klaipėdos mieste atliktus darbus, pagrindinius įvykius ir iššūkius, daugiausia apžvelgsiu ne tik aštuonių mėnesių, bet ir visų kalendorinių metų laikotarpį.

Galima drąsiai konstatuoti, kad ir 2015 m. Klaipėda išliko vienu iš šalies miestų lyderių pagal daugelį parametrų – biudžeto surinkimo ir išlaidų rodiklių, komunalinių paslaugų kokybės ir kainos santykio, sveikatos ir socialinės paramos, viešojo transporto sistemos efektyvumo, mažų mokesčių verslui ir gyventojams ir kt. Toliau didėjo ir miesto svarba visos šalies ir regiono kontekste, tai patvirtina ir gerokai išaugęs įvairių tarptautinių delegacijų, Lietuvoje reziduojančių užsienio šalių ambasadorių ar net aukščiausio rango užsienio šalių vadovų vizitų skaičius, iš kurių neabejotinai reikšmingiausias – oficialus Švedijos karaliaus Karolio XVI Gustavo ir karalienės Silvijos vizitas Klaipėdoje.

Taip pat praėjusiais metais priimtas ne vienas reikšmingas, ambicingas sprendimas ir pasirašytas ne vienas reikšmingas susitarimas, užtikrinsiantis sėkmingą Klaipėdos miesto plėtrą ir ateityje.

Su Klaipėdos rajonu pasirašytas istorinis Ketinimų protokolas, kuriame įvardyti 7 projektai, apimantys vandentvarkos, švietimo įstaigų finansavimo, susisiekimo paslaugų organizavimo ir kitus aspektus. Pirmą kartą per visą Lietuvos nepriklausomybės laikotarpį uostamiesčio savivaldos, uosto, verslo ir mokslo atstovai sutarė kartu siekti sukurti prielaidas kryptingos Klaipėdos ekonominės plėtros skatinimui. Praėjusiais metais pagaliau sulaukėme žinios ir apie prasidedantį visiškai naują, daugiau galimybių Vakarų Lietuvos gyventojams paprasčiau keliauti suteikiantį Klaipėdos-Palangos oro uosto gyvavimo etapą. Taip pat priėmėme sprendimą per ketverius metus padidinti finansavimą Klaipėdos miesto kultūros sektoriui, o 2016 metus paskelbėme Darnaus judumo metais.

2015 m. baigti įgyvendinti ir miestui svarbūs infrastruktūros projektai – duris atvėrė rekonstruotas Dramos teatras, rekonstruota Minijos gatvės ir Baltijos prospekto sankryža, atstatyta rytinė piliavietės kurtina, restauruotas buvusio Rumpiškės dvaro gyvenamasis pastatas, sutvarkyta Debreceno aikštė su fontanu ir kt.

Praėjusiais metais taip pat pavyko pasiekti reikšmingą proveržį sprendžiant vietų vaikų darželiuose trūkumo problemą, mieste toliau mažėjo nusikalstamumas, gerėjo eismo saugumas gatvėse, mažėjo nedarbas ir augo vidutinis darbo užmokestis, gyventojams pradėtos teikti naujos svarbios socialinės paslaugos, miesto kultūrinį gyvenimą praturtino nauji ir didelio susidomėjimo sulaukę kultūriniai renginiai.

**Nauji iššūkiai, tikslai ir uždaviniai**

Taigi, 2015 m. tapo išskirtiniais ne tik Klaipėdos miestui, bet ir visai Lietuvos valstybei – pirmą kartą šalies istorijoje gyventojams buvo suteikta galimybė patiems nuspręsti, kuris kandidatas į vietos savivaldybės merus geriausiai atstovaus miesto ar rajono, jų gyventojų interesams. Tai buvo dar vienas, dešimtmečius lauktas ir itin svarbus žingsnis didesnės demokratijos link. Džiaugiuosi ir didžiuojuosi tapęs pirmuoju tiesiogiai išrinktu meru Klaipėdos miesto savivaldybėje, kartu puikiai suvokiu nepalyginamai didesnį ir solidesnį tiesioginės atsakomybės bei atskaitomybės mastą ir, suprantama, priimdamas tai kaip išskirtinį iššūkį, kuriam įveikti būtinas sutelktas, kruopštus ir intensyvus visos drauge su manimi dirbti pradėjusios komandos darbas. Tam reikalinga ir dalykiška, prasminga bei profesionali visos naujai išrinktos Tarybos veikla, nepriklausomai nuo politinių pažiūrų, tautinių ar religinių skirtumų, nes esu giliai įsitikinęs, kad kiekvieno Tarybos nario miestiečių pasitikėjimo mandatas vienodai gerbtinas ir svarbus.

Tiesiogiai išrinktiems merams suteikta ir kiek daugiau galių nei jų pirmtakams, nors tiek ir tokių panašios politinės galios svertų nepriklausomybę atkūrusioje Lietuvos istorijoje jau yra būta. Merui įstatymu suteikta teisė siūlyti komitetų pirmininkus, skirti ir atleisti savivaldybės viešųjų ir biudžetinių įstaigų, išskyrus švietimo įstaigas, vadovus, keisti pagrindinę žemės naudojimo paskirtį ir būdą, skelbti gyventojų apklausas.

Tad trumpai, lygindamas savo praėjusią kadenciją su pirmaisiais beveik devyniais naujosios kadencijos mėnesiais, pažymėsiu, kad pastarasis laikotarpis buvo kupinas naujų iššūkių bei ryškių pokyčių, susijusių su kompetencijų tarp vietos savivaldos institucijų perskirstymu, pasikeitusių Lietuvos Respublikos vietos savivaldos įstatymo nuostatų įgyvendinimu, įvairių komisijų, visuomeninių tarybų sudarymu ir pan. Ir nors šių pokyčių paprastas klaipėdietis, tikriausiai, tiesiogiai nepajuto, tačiau, kalbėdamas iš mero pozicijų, dar kartą akcentuosiu, kad iki tol buvusi nusistovėjusi, rutininė tvarka gerokai pakito, atnešusi daug iki tol neįprastų naujų situacijų. Dėl šių priežasčių kiek ilgiau nei ankstesnėse kadencijose užtruko atskirų institucijų suformavimas ir čia tikrai neįžvelgčiau nei savo asmeninės, nei juo labiau kitų Tarybos narių, kolegų kaltės, bet mokytis, tobulėti ir kartu ieškoti optimaliausių sprendimų teko visiems mums. Neabejoju, to mokytis ir tobulėti reikia ir dabar, reikės to ir ateityje.

Taip pat lyginant abiejų mano, kaip Klaipėdos miesto mero, kadencijų pradžią, skiriasi ir visai kadencijai užsibrėžtų pagrindinių ambicijų bei uždavinių tikslai, žinoma, kartu siekiama užtikrinti ir tęstinių, dar per pirmąją kadenciją pradėtų darbų sėkmingą įgyvendinimą.

Kaip žinome, 2011-ųjų balandį, kadencijos pradžioje, Klaipėda dar gyveno ekonominės krizės nuotaikomis. Tad didžiausias iššūkis tąkart buvo suvaldyti miesto savivaldybės finansinę situaciją, kartu užbaigiant ir pradėtus didelės apimties investicinius projektus („Švyturio“ arenos statybas, J. Janonio, Minijos, Joniškės gatvių rekonstrukcijas, mokyklų ir darželių renovaciją, 1‑osios vandenvietės vandens ruošyklos rekonstrukciją ir kt.), užtikrinant efektyvią savivaldybės valdomų komunalinių paslaugų bendrovių veiklą nedidinat mokesčių gyventojams, įgyvendinant miestui svarbias reformas (sporto, viešojo transporto sistemos, centrinės biudžetinių įstaigų buhalterijos, bendrojo ugdymo tinklo pertvarkos), vykdant socialinių paslaugų plėtrą ir jų kokybės gerinimą ir kt.

Visus pastaruosius kelerius metus vykdytos griežtos miesto biudžeto išlaidų kontrolės ir efektyvaus lėšų naudojimo, pamatuotų investicijų bei įvykdytų reformų pasekmė – Klaipėda, skirtingai nei Vilnius ar Kaunas bei daugelis kitų mažesnių šalies savivaldybių, pirmą kartą po daugelio metų pertraukos patvirtino nedeficitinį 2016 m. savivaldybės biudžetą, o savivaldybės kreditoriniai įsiskolinimai yra žymiai mažesni nei kitų didžiųjų šalies miestų.

Taip, iki šiol vykdyta griežtos biudžeto išlaidų kontrolės, efektyvaus lėšų naudojimo ir pamatuotų investicijų politika ir toliau lieka vienu pagrindiniu prioritetu. Tačiau kartu atėjo metas ir gerokai daugiau nei iki šiol investuoti į šiuolaikiškos, saugios ir sveikos aplinkos kiekvienai klaipėdiečių šeimai kūrimą.

Pirmiausia svarbu sėkmingai įgyvendinti jau pradėtus didžiuosius miesto investicinius projektus – pastatyti naują 50 metrų ilgio baseiną, nutiesti naują Bastionų gatvę su tiltu per Danės upę, Statybininkų prospekto tęsinį, rekonstruoti Pamario, Pajūrio gatves, Baltijos prospekto, Tilžės gatvės ir Šilutės plento sankryžas, atstatyti piliavietės šiaurinę kurtiną, atnaujinti miesto aikštes, skverus, parkus, paplūdimius ir kt.

Taip pat atėjo laikas grąžinti savotišką skolą pietinėje miesto dalyje gyvenantiems klaipėdiečiams – sutvarkyti daugiabučių namų kiemus įrengiant naujas automobilių stovėjimo aikšteles, atnaujinat šaligatvius, želdynus, vaikų žaidimų aikšteles, įrengiant apšvietimą ir kt., rekonstruoti čia esančias viešąsias erdves ir įrengti naujas, didinti gyventojų saugumą, spręsti dešimtmečius pietinės dalies gyventojus kamuojančias nemalonių kvapų ir kitas aplinkos taršos problemas. Čia noriu stabtelėti ir akcentuoti, kad nepaisant bendrų daugelio institucijų bei Seimo narių pastangų, nors situacija ir yra pagerėjusi, tačiau jokiu būdu negalėčiau teigti, kad problemos išspręstos. Nuolatinis ir nuolat koordinuojamas bendradarbiavimas tarp skirtingų žinybų ir joms pavaldžių institucijų, aktyvus Seimo narių dalyvavimas šiuose procesuose, operatyvi stebėseną vykdančių institucijų reakcija į kiekvieną kvapų taršos atvejį, dalykiškas bei rezultato siekiantis atitinkamų ministerijų ir jiems pavaldžių departamentų darbas – tik toks kompleksinis sprendimas gali duoti efektą ir rezultatą, kurio daugelis klaipėdiečių, daugiausia gyvenančių pietinėje miesto dalyje, viltingai tebelaukia.

Toliau būtina stiprinti miesto, uosto, verslo ir mokslo bendradarbiavimą gerokai efektyviau išnaudojant Klaipėdos ekonominį potencialą, parengti naują Bendrąjį miesto planą, tobulinti Klaipėdos viešojo transporto ir dviračių takų sistemą, plėsti jaunimo užimtumo centrų tinklą, galutinai išspręsti vietų trūkumo ikimokyklinio ugdymo įstaigose problemą, optimizuoti miesto bibliotekų tinklą, didinant jų prieinamumą gyventojams ir teikiamų paslaugų spektrą, plėsti socialinių, profilaktinių bei prevencinių sveikatos apsaugos paslaugų teikimą miesto bendruomenei, užtikrinti aukščiausio lygio gydymo paslaugas, gerinti viešųjų paslaugų teikimo kokybę bei gerokai padidinti e. paslaugų kiekį, lygiagrečiai gerinant ir jų prieinamumą ir kt. Išskirtinai ambicingu tikslu įvardyčiau ir nedviprasmišką apsisprendimą per ketverius šios kadencijos metus padvigubinti finansavimą kultūrai, užkeliant drąsių ir ryžtingų sumanymų kartelę aukščiausiai visoje Lietuvoje.

Tik investuodami į gyvenamosios aplinkos ir viso spektro viešųjų socialinių paslaugų gerinimą bei prieinamumo didinimą, kartu su uosto, verslo ir mokslo atstovais ieškodami bendrų naujų ekonomikos skatinimo augimo variklių, imdamiesi ir, atrodytų, kiek neįprastų priemonių, kaip, pavyzdžiui, žymiai daugiau nei iki šiol investuodami į kultūrą, galbūt pajėgsime susidoroti su viena didžiausių pastarojo dešimtmečio miesto problemų – gyventojų skaičiaus mažėjimu. Deja, bet ir 2015-aisiais Klaipėda neišsiskyrė iš beveik visų kitų šalies savivaldybių ir gyventojų skaičiaus mažėjimo tendencijos vis dar buvo neigiamos. Ir nors ši problema neabejotinai nacionalinio lygio bei masto, deja, tai mūsų neguodžia – turime ieškoti savų, efektyvių receptų šio socialinio negalavimo prevencijai ir, žinoma, gydymui.

**Auganti miesto svarba Lietuvos ir regiono kontekste**

Vienintelis Lietuvos uostamiestis ir toliau lieka vienu iš šalies miestų lyderių pagal daugelį parametrų – biudžeto surinkimo ir išlaidų rodiklių, komunalinių paslaugų kokybės ir kainos santykio, sveikatos ir socialinės paramos, viešojo transporto sistemos efektyvumo, mažų mokesčių verslui ir gyventojams ir kt.

2015 m. paskelbtame Lietuvos laisvosios rinkos instituto Lietuvos savivaldybių indekse Klaipėda po keturių ryškios lyderystės metų pirmąją vietą iš didžiųjų miestų šįkart atidavė Vilniui, sakyčiau, ne mes atsilikome, tiesiog Vilnius gerokai pasitempė, kuo nuoširdžiai džiaugiuosi už kolegas. Beje, šio atotrūkio tarp miestų esama labai nedidelio ir tik keliose pozicijose, tad tą antrąją vietą vertinčiau ne kaip skaudų ir apmaudų pralaimėjimą, bet kaip dar didesnį paskatinimą įgyvendinti svarbius pokyčius gyventojams ir verslui svarbiausiose srityse, kartu didinant ekonominę laisvę ir efektyvinat savivaldybės valdymą.

Savaitraščio „Veidas“ praėjusiais metais sudarytame geriausių šalies merų reitingų lentelėje man, kaip Klaipėdos miesto merui, taip pat skirta antroji vieta. Pažymėsiu, kad šį laimėjimą vertinu ne kaip asmeninį, o kaip visos Klaipėdos ir klaipėdiečių laimėjimą, kartu ir visos komandos, Taryboje dirbančių politikų, neišskiriant ir opozicijos, skatinančios dar labiau pasitemti, darbo įvertinimą. Juolab kad geriausi Lietuvos merai pirmą kartą istorijoje buvo renkami remiantis jau net trimis kriterijais – „Veido“ atlikta nuomonės apklausa, per kurią merai, administracijų direktoriai, viceministrai, ministerijų kancleriai, ministerijoms pavaldžių įstaigų vadovai ir kiti respondentai nurodė 5 merus, jų nuomone, vertus 1–5 taškų, Lietuvos laisvosios rinkos instituto (LLRI) sudarytu 2015 m. savivaldybių indeksu ir „Veido“ parengtu 2015 m. savivaldybių reitingu.

Susisiekimo ministerijos Dviračių transporto komisija Klaipėdą pripažino labiausiai dviračių transportą 2015 m. propagavusiu miestu ir paskelbė uostamiestį Dviračių miestu 2015. Didžiausią įtaką tokiam sprendimui turėjo tai, kad būtent Klaipėdoje 2015 m. daugiausia nutiesta naujų dviračių takų, daugiausia jau esamų takų rekonstruota, buvo organizuota plačiausia dviračių transporto populiarinimo kampanija. Svarbiu kriterijumi tapo ir tai, kad Klaipėdos miesto savivaldybė ir ateityje planuoja gerinti dviračių transporto infrastruktūrą ir toliau aktyviai propaguoti šį keliavimo būdą. Juolab kad taisytinų ir spręstinų dalykų šioje srityje yra tikrai dar daug. Priminsiu, kad Klaipėda Dviračių miestu tituluota jau antrą kartą.

Dar vienas iš rodiklių, liudijančių ne tik ne mažėjančią, bet ir didėjančią miesto svarbą visos šalies ir regiono kontekste – gerokai išaugęs Lietuvoje reziduojančių užsienio valstybių atstovybių, tarptautinių institutų ir verslo struktūrų vadovų, užsienio valstybių vadovų susidomėjimas Klaipėda, čia vykstančiais ekonominiais, kultūriniais ir politiniais procesais, miesto potencialu.

Vienas svarbiausių 2015 m. tarptautinių įvykių Klaipėdoje – Švedijos karaliaus Karolio XVI Gustavo ir karalienės Silvijos vizitas, kuriuo Švedijos karališkoji pora parodė neabejotinai išskirtinį dėmesį Lietuvos uostamiesčiui. Vizito būta trumpo, bet labai intensyvaus.

Švedijos karalius Karolis XVI Gustavas ir karalienė Silvija – antroji Europos monarchų pora, apsilankiusi Klaipėdoje po nepriklausomybės atgavimo. Kartu su karališkąja pora į Klaipėdą atvyko ir gausus būrys Švedijos verslininkų. Kaip žinome, šiuo metu Švedija yra didžiausia užsienio investuotoja Lietuvoje ir uostamiestis turi dar daug neišnaudoto potencialo pritraukiant šios šalies verslininkus.

Pernai Klaipėdoje oficialiai lankėsi 14 Lietuvoje reziduojančių užsienio valstybių ambasadorių ir šis vizitų skaičius yra žymiai didesnis nei ankstesniais metais. Į uostamiestį su oficialiais vizitais buvo atvykę Kinijos, Japonijos, Švedijos, Prancūzijos, Turkijos, Vokietijos, Jungtinės Karalystės ir kitų šalių ambasadoriai. Taip pat ne vienas iš išvardytų šalių diplomatinių atstovybių vadovų Klaipėdoje 2015 m. oficialiai lankėsi po kelis kartus. Išskirsiu tik vieną iš daugelio tokių vizitų naudos pavyzdžių – pernai pirmą kartą Klaipėdoje viešėjęs Prancūzijos ambasadorius Lietuvoje Philippe Jeantaud ne tik pažadėjo prancūziškos kultūros renginių ar akcentų mieste skaičių padidinti 50 proc., bet jau šiemet šį pažadą su kaupu vykdo.

2015-aisiais Klaipėda taip pat sulaukė gausaus skaičiaus įvairių oficialių delegacijų iš Kinijos, Vokietijos, Lenkijos, Ukrainos, Kazachstano, Japonijos, Latvijos, Estijos ir kt. Mieste taip pat lankėsi NATO, Prancūzijos ir Lietuvos prekybos rūmų, Šiaurės investicinio banko, Japonijos ir Lietuvos draugystės asociacijos, kitų organizacijų atstovai, JAV atstovų rūmų pirmininkas, Kinijos Šandongo provincijos vicegubernatorius, žurnalistai iš Vokietijos, Rusijos, Kroatijos, Ukrainos ir kitų šalių.

Asmeniškai pats 2015 m. Lietuvos Respublikos Vyriausybės delegacijos sudėtyje vykau į Astaną ir Almatą (Kazachstano Respublika), kur dalyvavau Lietuvos ir Kazachstano verslo forume, pasirašiau ketinimų protokolą dėl Klaipėdos ir Aktau miestų bendradarbiavimo, į Mersiną (Turkija), kur dalyvavau pasauliniame susigiminiavusių miestų turizmo forume bei susitikimuose su Mersino miesto meru, Mersino uosto ir laisvosios ekonominės zonos vadovais, ir į Elblongą (Lenkija), kur dalyvavau euroregiono „Baltija“ valdybos posėdyje.

Klaipėda jau ne kartą įrodė, kad geba sėkmingai atstovauti ne tik miesto, bet ir visos Lietuvos interesams tarptautinėse organizacijose ar institucijose ir toliau aktyviai dalyvavo Pasaulinės sveikatos organizacijos Europos sveikų miestų tinklo, organizacijų euroregiono „Baltija“, Baltijos miestų sąjungos, „Europos miestai prieš narkotikus“, „Eurocities“, KIMO, „Baltic Sail“ ir „Cruise Baltic“ veikloje.

2015 m. Lietuvos Respublikos Vyriausybės teikimu ir Europos Sąjungos (ES) Tarybos tvirtinimu penkerių metų kadencijai buvau įtrauktas į naują ES Regionų komiteto sudėtį. Vertindamas šį faktą džiaugiuosi, kad Klaipėda nuo šiol turi savo atstovą vienoje iš svarbiausių ES bei Europos Komisijos institucijų. Tai sutampa su mūsų strateginiu tikslu – kiek įmanoma labiau padidinti Lietuvos uostamiesčio tarptautinį žinomumą ir tapti svarbiu bei svariu Rytų Baltijos regiono centru.

Regionų komitetas – jauniausia ES institucija, kurioje atstovaujami ES valstybių narių vietos ir regionų valdžios interesai. Komiteto misija – teikti nuomones Europos Komisijai, Ministrų Tarybai bei Europos Parlamentui dėl Europos Komisijos siūlomų ES teisėkūros iniciatyvų savivaldybėms ir regionams aktualiais klausimais sanglaudos politikos, transporto, aplinkosaugos, švietimo ir jaunimo reikalų, socialinės politikos ir kitose srityse. Regionų komitetą sudaro iki 350 narių (ir tiek pat pakaitinių). Lietuvai ES Regionų komitete iš viso atstovauja 9 pagrindiniai ir 9 pakaitiniai nariai. Pažymėsiu, kad atlyginimai ES Regionų komiteto nariams nėra mokami, tačiau jiems kompensuojamos kelionių bei pragyvenimo patiriamos išlaidos. Į Briuselyje ir kituose ES miestuose vykstančius komiteto posėdžius praėjusiais metais vykau 7 kartus.

2015 m. buvau perrinktas Klaipėdos regiono plėtros tarybos pirmininku ir asociacijos „Klaipėdos regionas“ prezidentu. Neabejotina, kad šie regiono savivaldybių kolegų sprendimai ir išreikštas pasitikėjimas taip pat liudija apie nemažėjančią Klaipėdos, kaip pagrindinio regiono centro, ir viso regiono ekonominio variklio svarbą.

**Miestui reikšmingi sprendimai, susitarimai ir įvykiai**

Praėjusiais metais pasirašyti net keli istoriniai Klaipėdai ir išskirtiniai visoje Lietuvoje susitarimai.

Rugsėjį su Klaipėdos rajono savivaldybės meru Vaclovu Dačkausku, siekdami pagerinti abiejų savivaldybių gyventojų gyvenimo kokybę, pasirašėme Ketinimų protokolą, kuriame įvardyti 7 projektai, apimantys vandentvarkos, švietimo įstaigų finansavimo, susisiekimo paslaugų organizavimo ir kitus aspektus.

Šis susitarimas pradėjo visiškai naują miesto ir rajono savivaldybių bendradarbiavimo etapą, jis tapo beprecedenčiu įvykiu Lietuvoje, kai didmiesčio ir vadinamosios žiedinės savivaldybės ieško bendrų problemų bendrų sprendimų būdų bei įteisina tai oficialia sutartimi. Realybė tokia, kad dalis Klaipėdos miesto gyventojų išsikėlė gyventi į priemiesčius, į Klaipėdos rajono teritoriją, tačiau jie ir toliau lieka klaipėdiečiais iš esmės – jų gyvenimas verda uostamiestyje: čia jie dirba, gydosi, mokosi, pramogauja. Neapgaudinėdami savęs turime pasakyti, kad tai generuoja tam tikras susisiekimo ir kitas problemas, tačiau puikiai suvokiame, kad visi dėl to kylantys teisiniai ir mokestiniai infrastruktūros sukūrimo bei išlaikymo ginčai kone neišvengiami ir geri kaimynai turi ieškoti būdų, kaip išspręsti juos draugiškai.

Kertiniai pasirašyto Ketinimų protokolo dalykai – vandentvarkos projektai ir susitarimai dėl moksleivių, kurie gyvena rajone, bet vyksta mokytis į Klaipėdos bendrojo lavinimo mokyklas.

Bendrų vandentvarkos projektų bei infrastruktūros atvejais kalbame apie ES fondų paramą regionams 2014–2020 metų laikotarpiu. Klaipėda su vandentiekio ir nuotekų tinklų tiesimu poreikių beveik nebeturi – kone 100 % tinklų mieste nutiesti, bet rajone – priešingai. Klaipėdos rajonas nori pasinaudoti parama ir investuoti į infrastruktūros plėtrą gyvenvietėse, sodų bendrijose. Kadangi ir miestą, ir rajoną aptarnauja mūsų bendra įmonė – AB „Klaipėdos vanduo“, savivaldybių susitarimas dėl finansavimo buvo būtinas.

Kitu Ketinimo protokolo punktu įtvirtintas siekis susitarti dėl Klaipėdos miesto savivaldybės patiriamų papildomų išlaidų kompensavimo, kai miesto mokyklas lanko rajone gyvenantys vaikai. Iki šiol rajono savivaldybės gyventojai tarsi buvo skatinami apgaudinėti valstybę – ieškodavo būdų, kaip deklaruoti gyvenamąją vietą mieste, kad vaikai galėtų lankyti ugdymo įstaigas. Kita vertus, žinome ir suprantame, kad mokinio krepšelio lėšas savivaldybėms skiria valstybė, tačiau švietimo įstaigos infrastruktūros išlaikymas – pastato remontas, aplinkos tvarkymas, šildymas, elektra ir kita – jau konkrečių savivaldybių rūpestis.

Ketinimų protokolu įtvirtintos ir būsimos naujovės keleivių pervežimo paslaugų srityje. Iki šiol galiojo absurdiška, mano manymu, situacija, kad, pavyzdžiui, į Gargždus nuvežęs keleivį Klaipėdos miesto taksi iš ten keleivių atgal į Klaipėdą jau imti negali. Tad Ketinimų protokole buvo numatyta šiuos apribojimus taksi paslaugų teikėjams panaikinti. Taip pat Klaipėdos rajonas sutiko viešąjį transportą perduoti į VšĮ „Klaipėdos keleivinis transportas“ rankas. Taip pat Ketinimų protokole numatyta, kad iki 2018 m. sausio per Karklę jau drieksis naujas dviračių takas.

Verta pažymėti, kad didžioji dalis Ketinimo protokole įvardytų susitarimų šiuo metų jau yra įtvirtinti abiejų savivaldybių tarybų sprendimais, savivaldybių administracijos direktorių įsakymais ar kitų atsakingų savivaldai pavaldžių institutų sprendimais, tačiau kiek ir kurie jų taps kūnu ir ims veikti visa apimtimi, tai visų mūsų bendro rūpesčio ir atsakomybės reikalas.

Spalio mėnesį pirmą kartą per visą Lietuvos nepriklausomybės laikotarpį uostamiesčio savivaldos, uosto, verslo ir mokslo atstovai sutarė kartu – bendromis lėšomis ir žmogiškuoju potencialu – siekti sukurti prielaidas kryptingos Klaipėdos ekonominės plėtros skatinimui. Kartu Klaipėda tapo ir pirmąja Lietuvos savivaldybe, pasirengusia rengti dokumentą, numatantį, kaip į miestą pritraukti daugiau naujų investicijų, skatinti jau esamo verslo plėtrą, inovacijų diegimą bei ilgalaikėje perspektyvoje didinti miesto konkurencingumą sprendžiant kylančius socialinius ir ekonominius iššūkius.

Rengti bendrą miesto ekonominės plėtros strategiją ir užtikrinti tolesnį jos įgyvendinimą sutarė Klaipėdos miesto savivaldybė, Klaipėdos valstybinio jūrų uosto direkcija, Klaipėdos universitetas, Klaipėdos laisvosios ekonominės zonos valdymo bendrovė, Klaipėdos pramonininkų asociacija ir Klaipėdos prekybos, pramonės ir amatų rūmai. Numatoma, kad strategiją sudarys Klaipėdos tarptautinio konkurencingumo analizės išvados, vizija, vystymosi scenarijus, veiksmų planas, strategijai įgyvendinti reikalingos priemonės, stebėsenos tvarka ir kt. Ją pradėti rengti numatoma šiemet.

Lapkričio mėnesį apie sprendimą pradėti tiesioginius skrydžius iš Klaipėdos / Palangos oro uosto į Londono Lutono oro uostą paskelbė didžiausia mažų sąnaudų skrydžių bendrovė Centrinėje ir Rytų Europoje „Wizz Air“. Šis bendrovės sprendimas – tai net trejus metus trukusių intensyvių diskusijų ir derybų, kryptingo ir nuoseklaus visų Klaipėdos regiono savivaldybių ir VĮ Lietuvos oro uostų darbo rezultatas.

Labai džiugu konstatuoti ir tą aplinkybę, kad kalbant apie Klaipėdos pasiekiamumo didinimą ir visiškai naują Klaipėdos / Palangos oro uosto gyvenimo etapą, „Wizz Air“ tebuvo pirmoji kregždė, paskelbusi apie savo sprendimą pradėti naujus tiesioginius skrydžius iš Vakarų Lietuvos. Netrukus šios bendrovės pėdomis pasekė kita skrydžių bendrovė „Ryanair“, pasiūliusi tiesioginius skrydžius į Londono Stanstedo oro uostą. Ne ką mažiau malonia žinia tapo oficiali informacija ir apie Lenkijos LOT bei Baltarusijos „Belavia“ bendrovių apsisprendimą pradėti tiesioginius skrydžius į Varšuvą bei Minską.

Nors tai jau formaliai tik šiais metais pasirašytas ir jau įgyvendinamas susitarimas, bet kalbant apie naujas tiesioginių skrydžių kryptis iš Klaipėdos / Palangos oro uosto, būtina užsiminti ir apie jį bei naujus sprendimus, kuriems turėjo įtakos būtent šio puikaus bendro darbo rezultatas. Kalbu apie tai, kad po gana ilgų ir sudėtingų derybų su Palangos miesto savivaldybe, kartu su pirmuoju „Wizz Air“ skrydžiu iš Vakarų Lietuvos, startavo ir naujasis autobusų maršrutas „Klaipėdos autobusų stotis – Palangos oro uostas“, pažymėtas 100-uoju numeriu. Jo grafikas bus susietas su atskrendančių ir išskrendančių lėktuvų grafikais, taigi šio maršruto autobusas keleivius iš Klaipėdos bei Palangos atveža į kiekvieną skrydį ir parveža atskridusius. Verta pridurti, kad jau šiandien šis autobusų maršrutas visiškai pasiteisino.

Praėjusių metų rudenį Tarybos kolegija priėmė rekomendacinio pobūdžio sprendimą pritarti Savivaldybės administracijos parengtam Finansavimo didinimo kultūros sektoriui programos 2016–2019 m. projektui. Šioje programoje numatyta, kad per ketverius metus finansavimas kultūrai Klaipėdoje turėtų išaugti dvigubai. Beje, toks siekis buvo įtvirtintas ir balandžio mėnesį pasirašytoje Tarybos daugumos koalicijos bendroje programoje „Pirmyn, Klaipėda!“.

Pridursiu, kad minėtoje Finansavimo didinimo kultūros sektoriui programoje numatyta, kad 2019 m. finansavimas kultūros sektoriui Klaipėdos mieste sieks 5,68 proc. savivaldybės biudžeto. 2015 m. jis siekė tik 2,84 proc. biudžeto. Taip pat programoje numatyta, kad 2019 m. 50 proc. lėšų bus skiriama savivaldybės biudžetinėms įstaigoms išlaikyti ir tiek pat privačioms iniciatyvoms bei miesto šventėms organizuoti. Dabar pirmosioms skiriama 83,9 proc., o antrosioms – 16,1 proc. kultūrai skiriamų lėšų.

Išties ši programa yra labai ambicingas politikų iškeltas tikslas, ir Klaipėda yra bene vienintelis miestas visoje Europoje, nusprendęs padvigubinti finansavimą kultūrai per santykinai trumpą laiko tarpą. Beje, jau šiemet finansavimas kultūrai uostamiestyje yra išaugęs daugiau nei 1 mln. eurų, palyginti su praėjusiais metais.

Rugsėjį Lietuvos uostamiestis žengė dar vieną novatorišką žingsnį – 2016 metus Tarybos sprendimu paskelbė Darnaus judumo metais. Privalome skatinti miestiečius keisti kasdienio keliavimo įpročius ir ugdyti supratimą bei poreikį vis dažniau rinktis netaršias transporto priemones ar viešąjį transportą, taip kartu gerinti ir gyvenamąją aplinką mieste. Tiesa, norint pasiekti žymių pokyčių vienų metų tikrai nepakaks, tad didžiuliai tęstiniai darbai šioje srityje Klaipėdos lauks ir ateityje.

2015 m. Taryba taip pat priėmė ryžtingą sprendimą – daugiabučių kiemų valymo paslaugų organizavimą perduoti patiems daugiabučių namų gyventojams ir leisti gyventojams patiems spręsti, kas ir kaip turėtų rūpintis švara bei tvarka jų kiemuose. Anksčiau kiemams tvarkyti ir prižiūrėti naudotos savivaldybės lėšos – daugiau nei 700 tūkst. eurų – nuo šių metų skiriamos daugiabučių kiemų infrastruktūrai tvarkyti: apšvietimui, naujoms automobilių stovėjimo vietoms ir žaidimų aikštelėms įrengti, šaligatviams ir želdynams tvarkyti ir kt.

**Augančios miesto ekonomikos atspindžiai**

Klaipėda ir toliau išlieka antru pagal svarbą šalies ekonomikos centru po Vilniaus, tiek pagal mieste sugeneruojamą šalies BVP dalį, tiek ir pagal miesto biudžeto surenkamumo rodiklius.

2015 m. Klaipėdos miesto savivaldybės biudžeto pajamos siekė kiek daugiau nei 131,7 mln. eurų, o tai beveik 2,2 mln. Eurų, arba 1,7 proc., daugiau, nei buvo planuota. Palyginti su 2014‑aiais, praėjusių metų uostamiesčio biudžeto pajamos didesnės beveik 10 mln. eurų.

Praėjusiais metais Klaipėdos miestui pavyko ne tik į biudžetą surinkti daugiau, nei planuota, pajamų, bet ir toliau išlikti viena mažiausiai kreditorinių įsiskolinimų turinčia savivaldybe, jei lygintume su kitais didžiaisiais šalies miestais. Vien pernai uostamiesčio savivaldybės turimų paskolų portfelis sumažėjo nuo 28 mln. eurų iki beveik 20 mln. eurų. Kreditorinių įsiskolinimų mažinimo politikos nuosekliai ketinama laikytis ir 2016 m.

2015-aisiais daugiau, nei planuota, į Klaipėdos miesto savivaldybės biudžetą surinkta nekilnojamojo turto mokesčio – 8,6 mln. eurų vietoj planuotų beveik 7,8 mln. eurų, vietinės rinkliavos – beveik 6,7 mln. eurų vietoj planuotų 6,45 mln. eurų bei kitų mokesčių. Tiesa, pernai mažiau, nei planuota, surinkta gyventojų pajamų mokesčio (GPM) – 57 mln. eurų vietoj planuotų kiek daugiau nei 58,5 mln. eurų. Tai, kad 2015-iaisis galbūt nepavyks įgyvendinti numatyto GPM surinkimo plano, nuogąstauta dar metų pradžioje, mat dėl valstybės institucijų taikomos netobulos GPM mokesčio planavimo metodikos būta pernelyg optimistinių Finansų ministerijos prognozių dėl GPM surinkimo Klaipėdos mieste.

Praėjusiais metais į uostamiesčio biudžetą surinkta žymiai daugiau pajamų, nei planuota, už valstybinės žemės pardavimą (surinkta – 2,05 mln. eurų, planuota – kiek daugiau nei 0,4 mln. eurų), kito ilgalaikio materialiojo turto realizavimą (surinkta – 0,9 mln. eurų, planuota – kiek daugiau nei 0,1 mln. eurų). Daugiau surinkta ir pajamų už valstybinės žemės, savivaldybės negyvenamųjų ir gyvenamųjų patalpų nuomą ir kt.

Išskirtina, kad, nepaisant geopolitinės situacijos ir nedžiuginančių tendencijų kituose Rytų Baltijos uostose, pagrindiniam Klaipėdos miesto ekonomikos varikliui – Klaipėdos uostui 2015 metai buvo geriausi pagal krovos rezultatus uosto istorijoje.

2015 m. sausio–gruodžio mėn. Klaipėdos uoste perkrauta 38,44 mln. t krovinių, t. y. 5,6 proc., arba 2,03 mln. T, daugiau nei 2014 m. sausio–gruodžio mėn. Beje, tai 5 proc., arba 1,85 mln. t, daugiau nei ankstesnis Klaipėdos uosto krovos rekordas, fiksuotas 2011 m., kai krauta 36,59 mln. t.

Gana sėkmingi praėjusieji metai buvo ir Klaipėdos laisvajai ekonominei zonai (LEZ). Spalį čia oficialiai veiklą pradėjo UAB „ANI Plast“ santechninės įrangos gamykla, kurioje per metus ketinama pagaminti daugiau kaip 4 milijonus vienetų santechninių detalių, iš kurių 90 procentų bus eksportuojamos į Europos, Azijos bei Afrikos valstybes. Pradėjus dirbti visu pajėgumu gamykloje iš viso bus sukurta apie 80 darbo vietų. Tai jau 23 Klaipėdos LEZ pradėjusi veikti įmonė. Pernai taip pat buvo pasirašytos kelios sutartys ir dėl naujų gamyklų statybos ar esamų plėtros.

Kiek kitokia situacija vertinant kitą vieną pagrindinių miesto ekonomikos atspindžių – statybų sektorių. Deja, bet čia ne tik nepasiektas rekordas, bet dar toli iki 2007 m. ar 2008 m. buvusios statybų apimties. Išties, ši situacija Klaipėdoje kardinaliai skirtinga, palyginti su sostine, gal net ir su laikinąja šalies sostine. Visgi, statybų sektoriaus atsigavimo ženklai jau stebimi ir vienas to rodiklių – išduodamų statybos leidimų skaičiaus didėjimas. Iš viso 2015 m. Klaipėdos mieste išduoti 354 leidimai statyti naujus statinius ar rekonstruoti senus, 2014 m. – 302 leidimai. Beje, uostamiestis pernai buvo vienas iš lyderių šalyje pagal mieste renovuojamų daugiabučių skaičių. Iš viso Klaipėdoje pernai renovacijos darbai baigti 13 daugiabučių namų, o pradėti – dar apie 80.

Mieste toliau mažėjo nedarbas ir didėjo laisvų darbo vietų pasiūla. Klaipėdos teritorinės darbo biržos duomenimis, per 2015 m. nedarbo lygis Klaipėdoje sumažėjo iki 7 proc. Praėjusių metų sausį uostamiestyje buvo įregistruota 7,3 tūkst. nedirbančių asmenų, o gruodį – kiek daugiau nei 6 tūkst. Nedarbas mažėjo ir palyginti su ankstesniais metais: 2014-aisiais per mėnesį vidutiniškai būta apie 7,2 tūkst., o 2015 m. – 7 tūkst. bedarbių.

Praėjusiais metais uostamiestyje užregistruota 19,2 tūkst. laisvų darbo vietų, 2014 m. – 16,8 tūkst. Ir nors Klaipėdos teritorinė darbo birža per 2015-uosius buvo informuota apie daugiau nei 40 įmonių bankrotų, esminių nuosmukių, galėjusių gerokai paveikti darbo rinką, nebuvo.

2015 m. išliko tendencija, kad darbo rinkoje kvalifikuotos darbo jėgos paklausa gerokai viršijo darbo jėgos pasiūlą ir darbdaviams tampa vis sudėtingiau laisvas darbo vietas užpildyti vietine darbo jėga. Tad ieškodami būdų, kaip spręsti laisvų darbo vietų užpildymo problemą, darbdaviai vis dažniau rinkosi kvalifikuotų darbuotojų iš trečiųjų šalių įdarbinimo galimybę. Praėjusiais metais į Klaipėdos teritorinę darbo biržą su prašymais išduoti leidimus dirbti trečiųjų šalių piliečiams kreipėsi 89 įmonės, užpernai – 57. Kartu su padidėjusiu įmonių skaičiumi išaugo ir pateikiamų prašymų dėl leidimų dirbti užsieniečiams išdavimo skaičius – iš viso pernai gauti 1776 tokie prašymai (2014 m. – 1083). Didžiąją dalį užsieniečių, atvykusių dirbti į Klaipėdą, sudarė ukrainiečiai, ypač išaugo Moldovos, didėjo dirbančių Gruzijos piliečių skaičius.

Ir toliau po Vilniaus išliekame antri Lietuvoje pagal gyventojų gaunamų pajamų vidurkį. 2014 m. ketvirtąjį ketvirtį vidutinis bruto darbo užmokestis Vilniaus mieste buvo 854 eurai, Klaipėdos mieste – 811,1 euro (2014 m. – 776,3 euro).

**Švietimas, kultūra, sportas**

2015 m. pavyko pasiekti ryškų proveržį sprendžiant vietų trūkumo miesto ikimokyklinio ir priešmokyklinio ugdymo įstaigose problemą.

Klaipėdos miesto savivaldybei priklausančiuose darželiuose iš viso įrengtos 23 naujos grupės 1–6 metų amžiaus vaikams. Taip pat nuo 2015 m. rugsėjo pradėtos mokėti kompensacijos tėvams, kurių vaikai lanko privataus sektoriaus ikimokyklinio ugdymo grupes. Šia nauja kompensavimo tvarka siekta socialinio teisingumo nevalstybines švietimo įstaigas lankantiems vaikams. Taip pat siekta, kad kuo daugiau Klaipėdoje gyvenančių vaikų tėvų finansiškai pajėgtų savo atžalų priežiūrą patikėti ne tik savivaldybės, bet ir privatiems darželiams, kartu būtų paskatinta ir nevalstybinių ikimokyklinių įstaigų plėtra mieste.

Iš viso per 2015 m. sukurtos papildomos 609 ikimokyklinio ugdymo vietos: 435 – savivaldybės įstaigose, 174 – nevalstybinėse įstaigose.

2015 m. taip pat parengtas Naikupės g. 27 esančio lopšelio-darželio „Puriena“ rekonstrukcijos ir plėtros, pastatant naują priestatą, techninis projektas. Planuojama, kad viena moderniausių uostamiesčio ikimokyklinių įstaigų duris atvers jau 2017-aisiais. Išties, pirmą kartą per pastaruosius kelis dešimtmečius miestas ne tik renovuos, bet ir iš pagrindų rekonstruos savo ikimokyklinio ugdymo įstaigą. Kartu greta išdygsiantis naujas priestatas realiai taps ir pirmuoju per visą Lietuvos nepriklausomybės laikotarpį Klaipėdoje pastatytu lopšeliu-darželiu.

Šis projektas bus įgyvendintas miesto biudžeto ir Klaipėdos valstybinio jūrų uosto direkcijos lėšomis. Šiuo savo finansiniu prisidėjimu uostas miestui kompensuos dėl Minijos gatvės ir Baltijos prospekto sankryžos rekonstrukcijos uždarytų „Aušrinės“ darželio ir Moksleivių saviraiškos centro pastatų netektį. Lopšelio-darželio rekonstrukcijos ir plėtros projekto preliminari vertė – apie 3,4 mln. eurų. Iš jų beveik 1,55 mln. eurų skirs miestas ir beveik 1,84 mln. eurų – uostas.

Numatoma, kad po rekonstrukcijos lopšelio-darželio „Puriena“ bendras plotas padidės dvigubai – iki beveik 3,3 tūkst. kv. metrų ir šią ikimokyklinio ugdymo įstaigą galės lankyti apie 380 mažųjų klaipėdiečių, taip pat dvigubai daugiau nei iki šiol. Skaičiuojama, kad tai visiškai patenkins dėl uždaryto „Aušrinės“ darželio pietvakarinėje uostamiesčio dalyje atsiradusį naujų ikimokyklinio ugdymo vietų poreikį. Kitas žingsnis – naujo darželio statybos šiaurinėje miesto dalyje.

Be jau minėto sprendimo per ketverius metus padidinti finansavimą kultūrai, Klaipėdos kultūriniame gyvenime būta ir daugiau svarbių įvykių.

Praėjusių metų lapkritį po beveik aštuonerius metus trukusios rekonstrukcijos atidarytas Klaipėdos dramos teatras. O likus kelioms dienoms iki pirmosios premjeros rekonstruotame Dramos teatre, pirmą kartą pristatyta ir Klaipėdos valstybinio muzikinio teatro pastato rekonstrukcijos projekto vizija. Jei viskas klosis sėkmingai, šio uostamiesčio teatro pastato rekonstrukcijos ir plėtros projektas turėtų būti įgyvendintas per penkerius metus.

Birželio 5–8 dienomis Klaipėda priėmė didžiųjų burlaivių regatą „Tall Ships Regatta 2015“, kurioje dalyvavo 30 laivų iš 6 šalių ir apie 400 įgulų narių.

2015 m. Klaipėdoje surengti ir du nauji bei didelio miestiečių ir miesto svečių susidomėjimo sulaukę festivaliai – Klaipėdos šviesų festivalis ir mokslo ir meno festivalis „Restart“.

Praėjusiais metais taip pat pateikta paraiška Kultūros ministerijos skelbtam Lietuvos kultūros sostinės konkursui. Projektas „Klaipėda – neužšąlantis kultūros uostas 2017“ buvo įvertintas puikiai ir kultūros ministro įsakymu 2017 m. Klaipėdai suteiktas Lietuvos kultūros sotinės vardas.

2015 m. Klaipėdoje surengta daug tarptautinių ir vietinės svarbos sporto renginių bei varžybų. Iš viso mieste organizuota 60 renginių plano „Sportas visiems“ renginių, kuriuose dalyvavo 21715 dalyvių, bei 714 skirtingų sporto šakų varžybų, kuriose dalyvavo 31160 dalyvių.

Įvairių amžiaus grupių Lietuvos čempionatuose, Europos čempionatuose, pasaulio čempionate klaipėdiečiai iškovojo 332 medalius.

Toliau auga sportuojančių vaikų skaičius. 2015 metais 17 sporto šakų klubų veiklą finansuojant sportuojančio vaiko krepšelio principu, sportuojančių vaikų skaičius praėjusiais metais išaugo iki 1690.

**Naujos socialinės paslaugos gyventojams**

Praėjusiais metais Klaipėdoje baigti buvusių „Danės“ vaikų globos namų pastato Kretingos g. 44 rekonstrukcijos darbai. Čia įsikūrė trys skirtingi Klaipėdos socialinių paslaugų centro „Danė“ padaliniai – pirmasis Klaipėdoje senyvo amžiaus dienos socialinės globos, suaugusių asmenų su psichine negalia dienos socialinės globos ir be tėvų augančių vaikų socialinės globos. Numatyta, kad socialinių paslaugų centre „Danė“ bendrai nuolat gyvens iki 39 tėvų globos netekusių vaikų, o dienos socialinės globos padaliniuose įvairios paslaugos bus teikiamos 80 asmenų – 40 senyvo amžiaus asmenų ir 40 asmenų su psichine negalia.

Įkurtuves 2015 m. taip pat šventė Neįgaliųjų centro „Klaipėdos lakštutė“ naujas padalinys Panevėžio g. 2. Šiame šiuolaikiškai įrengtame centre asmenims su proto negalia teikiamos visos dienos socialinės globos paslaugos. Bendrai – apie 40-čiai asmenų, iš kurių 20 – su sunkia negalia.

Debreceno g. 48 oficialiai atidaryti Lietuvos sutrikusio intelekto žmonių globos bendrijos „Klaipėdos viltis“ nuolatinės globos namai „Gyvenimo namai“, kur nuolat gyventi ir visas reikiamas socialines, medicinines bei laisvalaikio organizavimo paslaugas gauti galės apie 30 protinę negalią turinčių žmonių. Verta pažymėti, kad nors poreikis šiai paslaugai Klaipėdoje yra didžiulis, iki šiol uostamiestyje tokių globos namų taip pat nebuvo.

2015 metai Tarybos sprendimu uostamiestyje buvo paskelbti Senjorų metais. Džiugu, kad Senjorų metų paskelbimas netapo vien tik deklaratyvaus pobūdžio iniciatyva ir padovanojo aibę įvairių senyvo amžiaus klaipėdiečių dalią lengvinančių iniciatyvų ir gyvenimą praskaidrinančių renginių, neabejotinai turėsiančių tąsą ir ateinančiais metais.

Taip pat minint Senjorų metus Klaipėdoje oficialiai atidaryti nauji Bendruomenės namai, kuriuose jau šiandien įvairią veiklą vykdo beveik dvi dešimtys uostamiesčio senjorų mėgėjų meninių kolektyvų bei organizacijų. Bendruomenės namai įkurti Debreceno g. 48. Beveik 1,1 tūkst. kv. metrų ploto anksčiau čia veikusios mokyklos patalpos pertvarkytos į daugiafunkcę erdvę įvairiems renginiams, susitikimams ir kitoms bendruomeninėms veikoms. Čia įrengtos dvi renginių ir repeticijų salės, keturios įvairiems užsiėmimams ar susibūrimams skirtos patalpos bei įvairios kitos veiklai užtikrinti reikalingos patalpos. Ateityje ši erdvė turėtų būti skirta ne tik senjorų, bet ir kitų vietos ar miesto bendruomenių poreikiams.

2015 m. daugiau nei 140 tūkst. dalyvių pritraukė įvairūs mieste inicijuoti ir įgyvendinti sveikatinimo renginiai. Taip pat vykdytas visuomenės informavimas ir švietimas su sveikatinimu ir sveiko miesto idėjų platinimu susijusiais klausimais.

Kartu su partneriais Klaipėdos miesto visuomenės sveikatos biuru, Klaipėdos universitetu ir Klaipėdos jaunimo sveikatos centru „Bendraamžiai“ pradėtas vykdyti projektas „Jaunimui palankių sveikatos priežiūros paslaugų teikimo modelio diegimas Klaipėdos miesto savivaldybėje“. Projekto tikslas – savivaldybėje diegti jaunimui (14–29 m.) palankių sveikatos priežiūros paslaugų modelį.

Toliau vykdytas tęstinių paslaugų – žemo slenksčio paslaugų, „Vilties linijos“, tuberkuliozės profilaktikos teikimas. Inicijuoti ir pradėti darbai dėl visuomenės sveikatos priežiūros organizavimo visose Klaipėdos miesto ikimokyklinio ugdymo įstaigose.

Optimizuota BĮ Klaipėdos sutrikusio vystymosi kūdikių namų veikla, pradėta teikti ambulatorines reabilitacijos paslaugas ne tik Kūdikių namų vaikams, bet ir Klaipėdos miesto gyventojų šeimoms, auginančioms vaikus su negalia; pradėta teikti atokvėpio paslauga.

**Saugesnė aplinka**

2015 m. Klaipėdoje mažėjo nusikalstamumas. Iš viso praėjusiais metais mieste užregistruotos 5255 nusikalstamos veikos, užpernai – 5562. Žymiai sumažėjo įvykdytų ir registruotų vagysčių skaičius (2015 m. – 1466, 2014 m. – 1799), sukčiavimo (2015 m. – 155, 2014 m. – 301), plėšimų (2015 m. – 217, 2014 m. – 261), tačiau išaugo užregistruotų smurto artimoje aplinkoje atvejų skaičius (2015 m. – 567, 2014 m. – 482).

Klaipėdos apskrities vyriausiojo policijos komisariatas, efektyvindamas savo veiklą, praėjusiais metais įgyvendino Kriminalinės policijos reformą, taip pat buvo sujungti 1-asis ir 2-asis Klaipėdos miesto policijos komisariatai. Beje, praėjusių metų rudenį iškilmingai atidarytas naujas šiuolaikiškas Klaipėdos apskrities vyriausiojo policijos komisariato pastatas Kauno g. Pridursiu, kad pasitikėjimo policijos pareigūnais lygis visoje Klaipėdos apskrityje nekinta jau kelerius metus ir išlieka ganėtinai aukštas – policijos pareigūnais pasitiki 71 proc. apskrities gyventojų.

Taip pat praėjusiais metais Tarybos kolegija priėmė rekomendacinio pobūdžio sprendimą dėl pritarimo parengtai Viešosios tvarkos užtikrinimo ir teisės pažeidimų prevencijos 2016–2018 metų programai.

Numatoma, kad per trejetą metų Viešosios tvarkos skyriuje, kurio veikla nuo jo įsteigimo visiškai pasiteisino ir jam buvo deleguota dalis policijos funkcijų, papildomai turėtų būti įdarbinta 12 žmonių, kurie suformuotų naktimis ir savaitgaliais dirbančią budėtojų dalį. Pažymėtina, šiuo metu sulaukiama daug skundų būtent dėl vakarais ar savaitgaliais įvykdomų pažeidimų, kurių kontrolė yra pavesta Viešosios tvarkos skyriui. Be to, pernai, atsižvelgiant į Klaipėdos apskrities vyriausiojo policijos komisariato pasiūlymus, miesto pietiniuose rajonuose įrengtos vaizdo stebėjimo kameros.

Pasiteisino ir nemažai miesto gatvėse įdiegtų eismo saugumą gerinančių bei policijos pareigūnų vykdytų prevencinių priemonių. 2015 m. Klaipėdos miesto gatvėse įvyko 203 įskaitinės eismo nelaimės, 2014 m. – 235. Gerokai sumažėjo uostamiesčio gatvėse žuvusių žmonių skaičius – užpernai eismo įvykių metu Klaipėdoje žuvo 10 žmonių, pernai – 2. Mažėjo ir avarijose sužalotų žmonių skaičius: 2015 m. – 231, 2014 m. – 268.

**Įgyvendinta daug kitų miestui svarbių projektų**

2015 m. užbaigti Klaipėdos piliavietės rytinės kurtinos atstatymo darbai. Atstatytoje rytinėje kurtinoje – piliavietės gynybiniame pylime – dar šiemet turėtų pradėti veikti modernus beveik 300 vietų konferencijų centras ir čia pat esančiame Antrojo pasaulinio karo laikų dažų (kuro) sandėlyje – naujos Mažosios Lietuvos istorijos muziejaus ekspozicinės erdvės. Rytinės kurtinos požeminio pastato (konferencijų centro) plotas – 810 kv. m, rekonstruojamo dažų sandėlio – 425 kv. m.

Baigti ir Baltijos prospekto bei Minijos gatvės sankryžos rekonstrukcijos I etapo darbai. Tai pirmoji kregždė visų trijų Baltijos prospekto sankryžų rekonstrukcijos planuose. Šį projektą Klaipėdos miesto savivaldybė įgyvendino kartu su Klaipėdos valstybinio jūrų uosto direkcija ir Transporto investicijų direkcija prie Susisiekimo ministerijos.

Taip pat baigta Klaipėdos Adomo Brako dailės mokyklos pastatų komplekso rekonstrukcija. Kelerius metus trukusių darbų metu restauruotas ir į šį kompleksą įeinantis buvusio Rumpiškės dvaro gyvenamasis pastatas, įtrauktas į Nekilnojamųjų kultūros vertybių registrą. Tad tai solidi duoklė Klaipėdos istorijai, atverianti ir naujas, daug platesnes buvusio dvaro patalpų panaudojimo galimybes miesto kultūros bei turizmo reikmėms. Beje, šis objekto rekonstrukcijos pavyzdys sektinas tuo, kad neapsiribota vien tik Dailės mokyklos pastatų fasadų apšiltinimu, bet ir atnaujintos vidaus patalpos, atkuriant išskirtinį dvaro vidaus interjerą.

Atsigręžta ir į pietinius miesto rajonus – atlikti Debreceno aikštės I etapo su fontanu rekonstrukcijos darbai. Pasirengta ir Pempininkų aikštės su fontanu atnaujinimui. Paklota nauja asfalto danga Smiltelės gatvėje.

Bendrai praėjusiais metais mieste suremontuota 39 tūkst. m2 duobėtos asfaltbetonio dangos, prioritetas teikiamas toms gatvėms, kuriomis važinėja viešasis transportas. Suremontuotos ir daugelį metų vairuotojų kantrybę bandžiusios asfalto dangos provėžos Vilniaus pl., Taikos pr. ir Šilutės pl., taip pat atnaujinta Karlskronos aikštės danga, suremontuoti S. Šimkaus gatvės pėsčiųjų takai.

2015 m. tęsta priemiestinių maršrutų integracijos į miesto viešojo transporto sistemą veikla. Pradėta priemiestinių sodų maršrutų „Dituva“, „Rasa“, „Vaiteliai“, „Tolupis“ integravimo į viešąjį transportą procedūra. Taip pat didieji miesto autobusai pradėti perdažyti vienodai – mėlyna spalva su raudona ir geltona juostomis.

**Taryboje – konstruktyvaus darbo stilius**

Neabejotina, kad pagrindinis Klaipėdos miesto vairas yra ne tik mero, bet ir Tarybos narių rankose. Būtent kiekvieną Tarybos narį aš vertinu kaip savotišką merą, prisiimantį asmeninę ir bendrą atsakomybę už Taryboje priimamus sprendimus, pagal savo svarbą daugiau ar mažiau darančius įtaką miesto gyvenimui bei lemiančius tolesnę miesto ateitį.

Beveik pusė 2015 m. balandžio 16 d. darbą pradėjusios naujos 2015–2019 m. kadencijos Tarybos narių yra pirmą kartą deleguoti klaipėdiečių atstovauti jų interesams svarbiausiame vietos savivaldos valdymo organe. Tačiau net ir įvertinus šį faktorių, darbo Taryboje praėjusiais metais būta gana konstruktyvaus ir dalykiško.

Viena iš esminių prielaidų konstruktyviam Tarybos darbui tapo ir balandžio 14 d. pasirašyta valdančiosios daugumos koalicijos sutartis, kurią pasirašė naujosios 2015–2019 m. kadencijos Tarybos nariai, atstovaujantys Lietuvos Respublikos liberalų sąjūdžiui, politinei partijai „Rusų aljansas“, Lietuvos socialdemokratų partijai, „Klaipėdos“ visuomeniniam rinkimų komitetui ir politinei partijai „Tvarka ir teisingumas“. Valdančiajai daugumai iš viso priklauso 23 Tarybos nariai iš 31.

Pasirašydami koalicijos sutartį naujosios kadencijos Tarybos nariai įsipareigojo ateinančių ketverių metų laikotarpiui prisiimti bendrą atsakomybę už skaidrią miesto savivaldybės valdžią, užtikrinti efektyvų Tarybos ir Savivaldybės administracijos darbą, sudaryti sąlygas susitarusioms pusėms įgyvendinti bendrą programą ir atsakingai dirbti Lietuvos Respublikos ir Klaipėdos miesto gyventojų labui. Kartu su koalicijos sutartimi pasirašyta drąsi ir ambicinga, bet realiai įgyvendinama bendra veiklos programa „Pirmyn, Klaipėda!“.

Per kiek daugiau nei aštuonis 2015 m. mėnesius naujos kadencijos Taryba iš viso surengė 10 posėdžių, kuriuose buvo priimti 297 sprendimai. Kaip svarbesnius norėčiau išskirti šiuos:

● Dėl Klaipėdos miesto savivaldybės administracijos direktoriaus skyrimo (Nr. T2-78);

● Dėl Klaipėdos miesto savivaldybės mero pavaduotojo skyrimo (Nr. T2-79, Nr. T2-80);

● Dėl Klaipėdos miesto savivaldybės tarybos Kontrolės komiteto sudarymo (Nr. T2-82);

● Dėl Klaipėdos miesto savivaldybės tarybos komitetų sudarymo ir jų narių skaičiaus nustatymo (Nr. T2-84);

● Dėl Klaipėdos miesto savivaldybės tarybos Etikos komisijos sudarymo (Nr. T2-173);

● Dėl Klaipėdos miesto tvarkymo ir švaros taisyklių patvirtinimo (Nr. T2-180);

● Dėl 2016 metų paskelbimo Darnaus judumo metais (Nr. T2-214);

● Dėl Klaipėdos miesto dviračių infrastruktūros plėtros specialiojo plano patvirtinimo (Nr. T2-247);

● Dėl pritarimo Klaipėdos miesto dalyvavimui 2022 metų Europos Sąjungos veiksmuose „Europos kultūros sostinė“ (Nr. T2-289);

● Dėl privalomų įrengti automobilių stovėjimo vietų skaičiaus koeficiento nustatymo senamiesčio ir centrinėje miesto zonoje (Nr. T2-291);

● Dėl Klaipėdos miesto savivaldybės 2016–2018 metų strateginio veiklos plano patvirtinimo (Nr. T2-333);

● Dėl pritarimo Klaipėdos rajono savivaldybės teritorijoje gyvenančių mokinių, besimokančių Klaipėdos miesto savivaldybės bendrojo ugdymo mokyklose, ūkio išlaidų kompensavimo sutarčiai (Nr. T2-335).

Tarybos kolegija išliko reikšminga institucija, priimanti rekomendacinio pobūdžio sprendimus dėl strateginių gairių. Per kiek daugiau nei aštuonis 2015 m. mėnesius naujos kadencijos kolegija rinkosi į 7 posėdžius ir svarstė 12 klausimų. Kaip svarbiausius išskirčiau šiuos kolegijos sprendimus:

● Dėl Klaipėdos miesto atgimimo aikštės ir gretimybių regeneravimo variantų parinkimo;

● Dėl Vasaros koncertų estrados modernizavimo galimybių studijos antrosios ir trečiosios alternatyvų pristatymo Kolegijai;

● Dėl Viešosios tvarkos užtikrinimo ir teisės pažeidimų prevencijos 2016–2018 metų programos;

● Dėl finansavimo didinimo kultūros sektoriui programos pristatymo;

● Dėl Klaipėdos miesto daugiabučių kiemų tvarkymo programos 2015–2025 metų laikotarpiui ir Klaipėdos miesto paplūdimių sutvarkymo priemonių plano pristatymo;

● Dėl Darnaus judumo metų paminėjimo 2016 metais priemonių plano projekto apsvarstymo.

Aktyviai veikė ir naujos kadencijos Tarybos komitetai, kurių kartu su naujos kadencijos Taryba vietoj anksčiau buvusių 8 liko 6:

Finansų ir ekonomikos – 20 posėdžių, 176 klausimai;

Sveikatos ir socialinių reikalų – 15 posėdžių, 101 klausimas;

Miesto plėtros ir strateginio planavimo – 18 posėdžių, 99 klausimai;

Miesto ūkio ir aplinkosaugos – 15 posėdžių, 71 klausimas;

Kultūros, švietimo ir sporto – 15 posėdžių, 126 klausimai;

Kontrolės – 9 posėdžiai, 26 klausimai.

Taip pat buvo surengti ir 5 nuolatinės komisijos Klaipėdos miesto savivaldybės tarybos reglamentui rengti bei koreguoti posėdžiai.

Pasikartosiu, kad darbo Taryboje praėjusiais metais būta gana konstruktyvaus. Tačiau rezervo tikrai dar esama daug ir visi kartu mokomės augindami politinę kultūrą.

Lyginti Tarybos darbą mano pirmosios ir antrosios kadencijos laikotarpiu būtų visais parametrais neteisinga. Tačiau visos savo politinės karjeros laikotarpiu akcentavau, kad pagrindinis darbas, pagrindinės diskusijos ir politinės batalijos turėtų vykti ne Tarybos, o komitetų ir visuomeninių tarybų ar komisijų posėdžių metu. Būtent šie institutai ir privalo tapti pagrindiniu visų sprendimų, o tiksliau, visų diskusijų dėl sprendimų priėmimo epicentru bei pagrindinės diskusijos priimamais sprendimais iš Tarybos posėdžių salės turėtų būti perkeltos būtent į minėtų institutų posėdžius. Pažymėsiu, kad kai kurių kitų didžiųjų šalies savivaldybių tarybų veiklos reglamentuose net įtvirtinta speciali tvarka, numatanti, kad dėl sprendimų, kuriems komitetuose nebuvo gauta jokių pastabų, tarybos posėdžių metu yra tik balsuojama, nepradedant svarstymo procedūrų iš naujo. Taip taupomas tiek tarybos narių darbo laikas, tiek tarybos nariai skatinami pagrindinį diskusijų azartą ir įkarštį išlieti būtent komitetų posėdžių metu.

Kartu norėtųsi, kad šios visos politinės diskusijos vyktų darbinėmis politinio veikimo, konstruktyvaus darbo formomis. Bet verta pripažinti, kad vis pasiduodama pagundai rimtas ir reikalingas diskusijas vienu ar kitų miestui, miestiečiams svarbiu klausimu paversti pigia politine reklama ar pigiu politiniu populizmu.

Visada laikiausi principo būti vienodai principingam ir lygiam tiek pozicijai, tiek ir opozicijai. Natūralu ir suprantama, kad to paties tikiuosi iš kitų kolegų. Kol mes visi nesuvoksime, kad nepagarba kitam visų pirma yra nepagarba visai Tarybai bei sau pačiam, tol, matyt, nesusikalbėjimo, nekorektiško politinio oponavimo nestigs. Nesiekiu nei išaukštinti pozicijos, nei nuvertinti opozicijos. Tik siekiu korektiško darbo Taryboje, institute, tiesiogiai išrinktame miestiečių. Juolab kad ir šio instituto darbas miestiečiams kainuoja, o tai dažniausiai nepagrįstai yra užmirštama.

Antra vertus, galiu tik priminti, kad Klaipėda iki šiol yra vienintelis miestas Lietuvoje, turintis aukščiausios demokratinės raiškos formą – „Klaipėdiečių tribūną“. Tai rodo, kad Klaipėdoje tikrai nėra bijoma priešingos nuomonės ar kritikos, juolab kad tik apie 5 proc. iš šios demokratijos tribūnos pasklindančios informacijos būna pagiriančios ar įvertinančios atliktus darbus. Visa kita – kritika ir dažnai – griežta kritika.

**Didžiausi 2016 m. iššūkiai**

Kalbant apie jau įsibėgėjusius 2016 m., juos drąsiai pavadinčiau kertiniais ir istoriniais vien dėl to, kad Klaipėdos miestas pradeda, o Klaipėdos valstybinis jūrų uostas baigia rengti pagrindinius savo dokumentus – bendruosius planus, prilygintinus abiejų įstaigų konstitucijoms.

Nepaisant to, kad kartais vienais ar kitais klausimais miesto ir uosto požiūriai, pozicijos, galimų sprendimų pasirinkimo būdai skirdavosi, tačiau apibendrintai galiu drąsiai teigti ir tvirtinti, kad bendri sprendimai esminiais miesto ir uosto raidos klausimais visada būdavo randami.

Išties, miesto ir uosto vadinamųjų konstitucijų, pagrindinių ateities raidos dokumentų, rengimo ir derinimo procedūros taps esminiais tiek šių, tiek net ir ateinančių metų įvykiais bei akcentais. O pagrindinis ir neišvengiamas visų suinteresuotų pusių uždavinys – užtikrinti glaudų, dalykišką ir konstruktyvų bendradarbiavimą, nes žvelgiant į sėkmingą miesto ir uosto veiklos bei plėtros perspektyvą būtų ydinga, jei parengtų bendrųjų planų būtų nekokybiškų, nederančių tarpusavyje ar ignoruojančių kitų interesus.

Šiandien tenka kiek apgailestauti, kad dėl įvairių aplinkybių nepavyko suderinti abiejų bendrųjų planų rengimo procesų. Tad jiems suderinti ir tvirtinti teks skirti išskirtines jėgas, išskirtinį dėmesį. Tai kertinis, vienas pagrindinių uždavinių visiems – visuomenei, Savivaldybės administracijai, Uosto direkcijai, politikams, įvairioms suinteresuotoms institucijoms, siekiant, kad abu bendrieji planai tarpusavyje derėtų. Pasikartosiu, bet tarp jų negali ir neturi būti jokių prieštaravimų ar nesuderintų aspektų. Kartu abu planai turi ir organiškai papildyti vienas kitą bei tapti tiek Klaipėdos miesto, tiek Klaipėdos uosto prasmingo ir ambicingo augimo garantu ne tik kelerių metų, bet kelių dešimtmečių kontekste. Manau, kad tai vienas didžiausių mūsų bendrų iššūkių.

Būtina konstatuoti labai paprastą ir aiškią tiesą, kad kalbant apie abiejų bendrųjų planų rengimą ir derinimą, vienas didžiausių krūvių teks Savivaldybės administracijai. Taip, savotiško krikšto Savivaldybės administracijai jau būta SGD terminalo statybų epopėjos metu. Tačiau tai tebuvo tik generalinė repeticija. Būtina suvokti, kad visų Savivaldybės administracijos padalinių ir visos vadovybės laukia didžiulis iššūkis – užtikrinti sklandų skirtingų Savivaldybės administracijos padalinių bendrą darbą ir labai sklandų, tvirtą bei ryžtingą vadovavimą šiam procesui administraciniu lygiu.

Taip pat negalima atmesti ir politikų vaidmens rengiant bei derinant Klaipėdos miesto ir Klaipėdos uosto bendruosius planus. Tai neabejotinai taps ir politinės atsakomybės klausimu. Tad labai linkėčiau, kad politinio abiejų dokumentų aprobavimo, politinių diskusijų procesas būtų labai konstruktyvus, dalykiškas ir nepasiduodantis artėjančių rinkimų ar politinių skersvėjų įtakai. Kartu tikiuosi ir išskirtinai sklandaus politikų ir Savivaldybės administracijos darbo bei sutarimo. Tai būtinybė kalbant apie tolesnę Klaipėdos miesto sėkmę. Juolab kad be aiškios argumentacijos bendrųjų planų derinimo procedūroms užstrigus administraciniuose koridoriuose ar politiniuose debatuose ir erdvėse, abipusiai praradimai, praradimai ne tik visam miestui, bet ir valstybei yra neišvengiami.

Be abejo, 2016 m. laukia ir daugiau kitų iššūkių. Pradžioje jau minėjau, kad dėl pasikeitusios vietos savivaldos rinkimų sistemos, teisinės bazės įvyko žymių pokyčių, susijusių su kompetencijų ir svorio centrų tarp vietos savivaldos institucijų persiskirstymu. Visgi dėl galimų pasąmoninių įsitikinimų ar elementaraus nenoro jau įvykę pokyčiai dažnai dar nėra iki galo suvokti ir įsisavinti. Tačiau šiandien privalome gyventi pagal dabar galiojančius teisės aktus ir visi su kompetencijų perskirstymu tarp skirtingų vietos savivaldos institucijų susiję procesai šiemet privalo būti užbaigti.

Taip pat šiemet būtina atsigręžti ir į Savivaldybės administracijos teikiamų paslaugų gyventojams prieinamumo ir kokybės gerinimą bei su tuo susijusių procesų supaprastinimą. Konkrečiau – kalbu apie gerokai didesnį savivaldybės buvimą bei matomumą virtualioje erdvėje ir daug didesnį savivaldybės atvirumą bei daug didesnę gyventojų įtrauktį į sprendimų priėmimo procesus per elektroninių įrankių sistemas. Deja, bet tenka pripažinti, kad elektroninės valdžios srityje toli gražu nesame pirmaujantys. Anaiptol, galima drąsiai sakyti, kad turime dar labai stipriai ir daug kur pasitempti.

Tikriausiai esama viso komplekso priežasčių, kodėl šioje srityje nesame pirmaujančių gretose. Tad tikram proveržiui pasiekti reikalingi ir kompleksiniai sprendimai, visas kompleksas drąsių bei išmanių idėjų, administracinio bei politinio ryžto, galbūt ir papildomų resursų. Šiandien tai vienas didžiausių Savivaldybės administracijos iššūkių ir delsti nebegalime. Tai jau ne svajonė, ne vizija, o nūdienos neišvengiamybė.

Klaipėdos miesto savivaldybės meras Vytautas Grubliauskas